b'\n_START_ARTICLE_\nDisneyjevi liki v sloven\xc5\xa1\xc4\x8dini\n_START_PARAGRAPH_\nV Sloveniji se Disneyevi stripi v sloven\xc5\xa1\xc4\x8dini pred drugo svetovno vojno skorajda niso pojavljali - razen redkih poskusov srbskih ali hrva\xc5\xa1kih zalo\xc5\xbenikov v sloven\xc5\xa1\xc4\x8dini, mladi pa so kljub temu brali stripe, ki so izhajali v srbohrva\xc5\xa1\xc4\x8dini in se tako navadili na tam uporabljena imena. Le v redkih primerih smo \xc5\xbee imeli svoje prevode, ki so izhajali \xc5\xa1e iz risank, ki smo jih Slovenci dobili isto\xc4\x8dasno z ostalim svetom \xc5\xbee v dvajsetih letih._NEWLINE_Prva pasica kak\xc5\xa1nega dineyevega stripa v sloven\xc5\xa1\xc4\x8dini je iz\xc5\xa1la v \xc4\x8dasopisu Jutro, avgusta 1930, s pasico stripa Miki Mi\xc5\xa1ke - Kaj se je zgodilo Mi\xc5\xa1ku z bolnim zobom v izvirniku iz serije Lost on the Desert Island (13.1.1930 - 31.3.1930) Walta Disneya in Wina Smitha, iz pasice so bili odstranjeni obla\xc4\x8dki, besedilo pa je bilo zapisano v rimah._NEWLINE_Za ve\xc4\x8dino originalnih slovenskih prevodov je sicer kriva slovenska izdaja Politikinega Zabavnika in urednik nekdanjega Zvitorepca, novinar Janez Sko\xc4\x8dir, ki je delno prevode povzel po srbohrva\xc5\xa1kih, te pa sta ve\xc4\x8dinoma ustvarila tedanji direktor zalo\xc5\xbebe Politika Vladislav Ribnikar in znani novinar Duda Timotljevi\xc4\x8d._NEWLINE_Z Disneyevimi stripi so se pri nas ukvarjali vedno novinarji, ki so posku\xc5\xa1ali vse nadrobnosti imen in vsebine, kolikor se je dalo, prilagoditi originalu, vendar je to zaradi \xc5\xa1tevilnih besednih iger v originalu in ekonomi\xc4\x8dnosti angle\xc5\xa1kega izra\xc5\xbeanja zelo te\xc5\xbeko prenesti v sloven\xc5\xa1\xc4\x8dino._NEWLINE_V za\xc4\x8detku devetdesetih let 20. stoletja se z novimi \xc4\x8dasi in novimi zalo\xc5\xbeniki pojavljajo tudi novi prevodi, na primer Branka Gradi\xc5\xa1nika in nato Jakoba Rotarja, ki pa se med ljudstvom ve\xc4\x8dinoma niso prijeli.'